Vermiste pa met skietwond in bakkie gevind | Maroela Media
Johan "Galoopy" van Staden en sy vrou, Clarissa. (Foto: Facebook)
Die polisie in Meyerton in die Gautengse Vaaldriehoek doen in dié stadium 'n geregtelike doodsondersoek nadat die liggaam van Johan van Staden Donderdagmiddag op die Kareekloofpad gevind is.
Van Staden, bekend as Galoopy, is geskiet. Sy vuurwapen het op die passasiersitplek gelê.
AO Simon Mafokatsana, polisiewoordvoerder, het gesê 'n vragmotorbestuurder het gesien hoe Van Staden se voertuig oor die pad swenk. Lukas Moemise het die bakkie probeer vermy, maar dit het wel die vragmotor se agterwiel geraak.
Van Staden se bakkie het uiteindelik langs die pad tot stilstand gekom en Moemise het gaan ondersoek instel. Hy het op Van Staden se liggaam in die bakkie afgekom.
Werner Vermaak, woordvoerder van ER24, het gesê paramedici het Van Staden met 'n skietwond in die kop in sy bakkie aangetref. Hy is op die toneel dood verklaar.
Volgens Mafokatsana dui die polisie se ondersoek daarop dat die koeël by die passasiersdeur van die bakkie uit is. Hy het gesê daar is in dié stadium geen aanduiding dat Van Staden moontlik die slagoffer van 'n misdaad, soos 'n kaping, was nie.
Een van die plasings op Facebook.
Verskeie boodskappe is Donderdag deur die loop van die dag op Facebook gedeel, waarin mense gevra word om op die uitkyk vir Van Staden se wit Amarok-dubbelkajuitbakkie te wees.
'n Soektog is blykbaar na Van Staden aan die gang gesit nadat niemand hom ná 12:00 Donderdag op sy selfoon in die hande kon kry nie.
Tientalle boodskappe van medelye is intussen op Facebook aan Van Staden se vrou, Clarissa, en sy seuns gestuur.
Hy is beskryf as 'n joviale gesinsman wie se dood 'n groot leemte laat.
In die nuus polisie Vereeniging
Dis vrek moeilik om normaal op te
tree in die deurmekaar samelewing waarin ons bly. Die media en koerante bestaan uit 99% moord roof verkragting afpersing e noem maar op.
Maak nie saak of dit selfmoord of misdaad was nie. Dis tragies en ek dink aan die wat hy agterlaat…
My inni meegevoel aan sy vrou en familie, wat ook al gebeur het dit is hartseer vir sy familie om dit te verwerk. Sterkte aan jul, kan sien dat hy n baie geliefde mens was. RIV Johan….